Brannmannskap hjelpeløse vitner til flammenes herjinger

Alle 33 fastboende i sikkerhet

Sterk vind i området

Se grafikk fra brannområdet

KATASTROFE: Brannmannskap og annet redningspersonell jobber på spreng mot flammene. Her i Uran hvor brannen i Flatanger startet mandag kveld. Foto: TOR-HARTVIG BONDØ

Politiet: - Nær hundre bygninger anses som tapt

FLATANGER (VG) Vanskelige værforhold hindret brannvesenet i å slukke brannen i Flatanger kommune i timesvis.

Oppdatert 29. januar 2014

Artikkelen er over seks år gammel

Storbrannen i Nord-Trøndelag Brannen startet i Uran-området på Sørneshalvøya i Flatanger kommune i Nord-Trøndelag.

Brannen ble meldt inn klokken 22.28 mandag kveld.

33 bor i området alle er evakuert og i sikkerhet

20 bolighus, 77 fritidsboliger, flere reiselivsanlegg, småbåthavn og kaianlegg er også innenfor brannområdet.

Store deler av det 15 kvadratkilometer store brannområdet er utbrent. Noe bygningsmasse på Hasvåg, Småværet og i nærliggende områder er trolig intakt.

Flatanger kommune etablerte kriseledelse mandag kveld. Overnattingsstedet Zanzibar på Lauvsnes er samlingssted for de evakuerte i området.

Kilde: Flatanger kommune Vis mer

Området rundt tettstedet Hasvåg på kysten av Nord-Trøndelag ser tirsdag ettermiddag ut som et svart månelandskap. Fremdeles brenner det flere steder rundt det gamle fiskeværet.

Brannvesenet jobber klokken 14.30 med å avskjære brannen dersom den begynner å bevege seg innover.

- Sivilforsvaret har boret seg gjennom isen i Uransvatnet innerst på halvøya, og sprøyter nå ut vann for å islegge terrenget og dermed kunne stoppe at brannen sprer seg innover, sier brannleder Olav Skaret til VG.

Om lag 40 personer deltar i slukningsarbeidet.

- Den eneste slukkingen som blir gjort på selve halvøya, er for å redde hus, sier Skaret.

Sivilforsvarets tre helikoptre driver nå rekognosering i området. Været er fremdeles så dårlig at det er usikkert når de kan starte slukningsarbeidet.

50 bygninger berget

Brannen startet i tettstedet Uran i Flatanger mandag kveld. Klokken 22.28 fikk politiet melding om brannen, og etter å ha herjet gjennmom natten nådde flammene Hasvåg og Småværet tirsdag morgen.

Da hadde brannvesenet fått bistand fra Sivilforsvaret i slukningsarbeidet, som på grunn av vind i området var svært krevende. Tettstedene Hasvåg og Småværet er begge tilnærmet totalskadet i brannen.

Av totalt 139 bygninger i området, skal cirka 50 være berget, ifølge brannsjef Håvard Bye.

Like før klokken 14 maktet brannmannskap å komme seg inn i Småværet.

- Situasjonen ser mye bedre ut nå. Her fra båten ser det litt bedre ut, og ser ut til at det brenner mindre, sier Tor Helge Waagø, kaptein på redningsskøyta RS Harald V.

- Vi har 25 personer på stedet, og vi har sendt ut nytt varsel til nye mannskaper for å øke innsatsen på stedet, sier Line Dyre Arnøy, sivilforsvarsadjutant i Nord-Trøndelag.

Sivilforsvaret bistår nå hovedsakelig brannvesenet med å legge ut branngater slik at brannen ikke sprer seg ytterligere.

- Høyspentmaster slo gnister

Så langt skal ingen mennesker være direkte rammet, og politiet tror heller ikke mange dyr har blitt tatt av flammene.

Grafikk: SONDRE NILSEN

29 av de 33 fastboende ble evakuert fra brannområdet sent mandag kveld. De fire andre var på jobb eller ikke hjemme da brannen startet. Fem barn er blant de evakuerte.

Et første evakueringssted ble satt opp på Drageid leirskole, mens et mer permanent er satt opp på overnattingsstedet Zanzibar i kommunesenteret Lauvsnes i Flatanger.

- De aller fleste har valgt å benytte seg av andre tilbud, sier rådmann i Flatanger kommune, Rune Strøm til VG.

De evakuerte har fått bistand fra helsearbeidere i kommunen. Rådmannen opplyser at de nå jobber med å sikre mat og overnatting til de rammede.

HAR DU BILDER, VIDEO, TIPS ELLER INNSPILL? ER DU RAMMET?2200@VG.NO || SMS/MMS til 2200 || 22000000

Tirsdag formiddag tok politiet i bruk helikopter for å skaffe seg oversikt over brannsituasjonen.

- Det så ikke så ille ut som vi først hadde fryktet. Jeg observerte i hvert fall et 50-talls hus, hytter og uthus som fortsatt sto der, sier innsatsleder Morten Heggdal til VG etter helikopterturen.

Han understreker at faren likevel ikke er over.

- Det er småbranner over et enormt område. I det ene øyeblikket så det ut som små bål, i det andre sto flammene ti meter til værs. Situasjonen er langt fra under kontroll, sier Heggdal.

Politiet opplyser på sine hjemmesider at de har grunn til å tro at brannene har startet etter at sterk vind har fått ledninger i høyspentmaster til å treffe hverandre og slå gnister.

Nord-Trøndelag energi bekrefter at et brudd i lavspentnettet kan være årsaken til brannen i Flatanger. En av deres montører oppdaget bruddet mandag kveld.

I FULL FYR: Redningsskøyta Harald V bistår politi- og brannvesen i brannen i Flatanger. Bildet er tatt fra redningsskøyta. Foto: REDNINGSSELSKAPET



- Montøren hadde dratt ut for å koble av strømmen slik at området ble sikkert fra brannslokking. Vedkommende registrerte at en av lavspentledningene var av. Vi kjenner ikke brannårsaken, men linjebruddet kan være en av flere mulig årsaker, sier konserndirektør innen kommunikasjon og samfunnskontakt, Inge Bartnes, til VG.

VG Direkte: Siste nytt om lyngbrannen

Brannmannskap fra fire kommuner har i natt kjempet mot flammene.

- Vi har hatt en voldsom stor brannstyrke, om lag 35 brannpersonell har vært ute i natt. Vi får forsterkninger fra sivilforsvaret. Vi håper vi har det brannhelikopter på plass når det lysner, men det kommer an på værforholdene, sier Bjørkås.

- Vi fikk kontroll på siden av brannen, men fronten er så bred så den er umulig å kontrollere. Den er flere kilometer bred, sier han.

Sivilforsvaret var på plass på stedet klokken 04.30.

- Vi har 25 mannskap og befal ute som støtter brannvesenet og bistår dem med de oppgavene som de kan få der ute, sier Thomas Holde, sivilforsvarsinspektør i Nord-Trøndelag, til VG.

- Veldig trist

Stein Roar Drageid har sin bestefars barndomshjem som fritidsbolig i Småværet. Fra Trondheim følger han med på utviklingen i dramatikken. Foreløpig vet han ikke om hans hus er rammet.

- Jeg har ikke klart å se gjennom røyken på bildene, forklarer Drageid.

50-70 HUS BRENT NED: Brannen i Flatanger er fortsatt ute av kontroll tirsdag formiddag. Foto: Redningsselskapet

Han forteller at det er rundt 20 bygninger, men bare én fastboende på Småværet.

- Dette er veldig trist. Jeg kjenner jo alle som har boliger der, forteller Drageid.

Meteorologisk institutt sendte tirsdag ut en fornyet OBS-varsel om gress- lyng og skogbrannfare i hele Trøndelag og på Vestlandet. Det er meldt sterk vind opp mot liten storm i Flatanger tirsdag, opplyser vakthavende meteorolog Aslaug Skålevik Valved.

- Det er fint vær med kun noen tynne høye skyer, men det blåser kraftig fra sørøst. Enkelte steder har vinden vært oppe i sterk kuling og liten storm. Sannsynligvis minker vinden litt utover ettermiddagen og kvelden, og blir liggende på stiv og sterk kuling på de mest utsatte områdene, sier meteorolog hos Storm Geo, Roar Inge Hansen.

Svært lite nedbør

Temperaturen ligger på null grader, og vil nok ligge på det utover kvelden.

- Det har blåst stort sett kuling fra sørøst i dette området siden midten av desember. Det som er spesielt med sørøstlig vind, er at den ikke gir nedbør i området og lite fuktighet. Det har vært med å tørke opp området, sier Hansen.

Det har knapt falt nedbør i området siden nyttår. Ved Trondheim lufthavn Værnes lenger sør i Nord-Trøndelag, har det falt fire millimeter så langt i 2014.

- Vi må sannsynligvis tilbake til 1996 eller 1972 for å finne en like tørr januar, sier Hansen.

Seks skoleelever rammet

Oppvekstsjef Gurid Halsvik (60) i Flatanger kommune forteller at seks skoleelever med tilknytning til brannområdet er rammet av storbrannen.

- Disse er nå sammen med sine foreldre og i trygghet, forteller hun til VG.

- Det bor i all hovedsak noe eldre mennesker i Hasvåg og Småværet, der storbrannen har rammet hardest. Men i en sånn situasjon er hele kommunen rammet. Vi stiller opp for hverandre, forteller Halsvik og legger til:

- I første omgang er det nå viktig at vi skaper trygghet for alle de 84 elevene på Lauvsnes skole, som ligger i kommunesenteret utenfor brannområdet. Kommunehelsetjenesten og en krisegruppe er på plass for å ta hånd om folk som er evakuert.

Publisert: 28.01.14 kl. 09:24 Oppdatert: 29.01.14 kl. 10:13